*Likumprojekts*

Grozījumi Sugu un biotopu aizsardzības likumā

Izdarīt [Sugu un biotopu aizsardzības likumā](http://likumi.lv/doc.php?id=3941) (Latvijas Republikas Saeimas un Ministru Kabineta Ziņotājs, 2000, 9. nr.; 2005, 20. nr.; 2006, 24. nr.; 2009, 12., 14. nr.; Latvijas Vēstnesis, 2009, 194. nr.; 2010, 102., 205. nr.; 2011, 169., 201. nr.; 2012, 200. nr.; 2013, 232. nr.; 2015, 201.nr.) grozījumus un papildināt likumu ar VI nodaļu šādā redakcijā:

**“VI nodaļa**

**Administratīvā atbildība sugu un biotopu aizsardzības jomā un kompetence sodu piemērošanā un atbildība par sugām un biotopiem nodarīto kaitējumu**

**24.pants. Administratīvā atbildība sugu un biotopu aizsardzības jomā**

(1) Par normatīvajos aktos noteikto aizliegto darbību ar īpaši aizsargājamo sugu dzīvniekiem, to skaitā putniem, pārkāpšanu – piemēro aizrādījumu vai uzliek naudas sodu fiziskajām personām no sešām līdz simt četrdesmit vienībām, bet juridiskajām personām – no četrpadsmit līdz divsimt astoņdesmit vienībām.

(2) Par normatīvajos aktos noteikto aizliegto darbību ar īpaši aizsargājamo sugu augiem, sēnēm un ķērpjiem pārkāpšanu – piemēro aizrādījumu vai uzliek naudas sodu fiziskajām personām no sešām līdz simt divdesmit vienībām, bet juridiskajām personām – no četrpadsmit līdz divsimt sešdesmit vienībām.

(3) Par normatīvajos aktos noteikto prasību īpaši aizsargājamo sugu, to skaitā ierobežoti izmantojamo īpaši aizsargājamo sugu, indivīdu iegūšanai vai traucēšanai pārkāpšanu – piemēro aizrādījumu vai uzliek naudas sodu fiziskajām personām no desmit līdz simt piecdesmit vienībām, bet juridiskajām personām – no piecdesmit līdz trīssimt vienībām.

(4) Par īpaši aizsargājamo sugu dzīvotņu aizsardzību un izmantošanu regulējošo normatīvo aktu pārkāpšanu – piemēro aizrādījumu vai uzliek naudas sodu fiziskajām personām no desmit līdz simt piecdesmit vienībām, bet juridiskajām personām – no divdesmit līdz trīssimt vienībām.

(5) Par sugu introdukciju un reintrodukciju regulējošo normatīvo aktu pārkāpšanu – piemēro aizrādījumu vai uzliek naudas sodu fiziskajām personām no divdesmit līdz divsimt vienībām, bet juridiskajām personām – no divdesmit piecām līdz trīssimt piecdesmit vienībām.

(6) Par normatīvajos aktos noteikto mikroliegumu aizsardzības un apsaimniekošanas noteikumu pārkāpšanu – piemēro aizrādījumu vai uzliek naudas sodu fiziskajām personām no sešām līdz simt četrdesmit vienībām, bet juridiskajām personām – no četrpadsmit līdz divsimt astoņdesmit vienībām.

(7) Par normatīvajos aktos noteikto īpaši aizsargājamo sugu dzīvotņu aizsardzību un īpaši aizsargājamo sugu dzīvotņu atjaunošanu mežā noteikumu pārkāpšanu – piemēro aizrādījumu vai uzliek naudas sodu fiziskajām personām no desmit līdz simt piecdesmit vienībām, bet juridiskajām personām – no divdesmit līdz trīssimt vienībām.

**25.pants. Administratīvā atbildība tirdzniecību ar apdraudēto savvaļas dzīvnieku un augu sugu īpatņiem regulējošo normatīvo aktu jomā**

Par starptautisko tirdzniecību ar apdraudēto savvaļas dzīvnieku un augu sugu īpatņiem regulējošo normatīvo aktu pārkāpšanu – uzliek naudas sodu fiziskajām personām no četrpadsmit līdz simt četrdesmit vienībām, bet juridiskajām personām – no divdesmit astoņām līdz divsimt astoņdesmit vienībām.

**26. pants. Kompetence sodu piemērošanā**

Administratīvo pārkāpumu procesu par šā likuma 24. un 25.pantā minētajiem pārkāpumiem veic Dabas aizsardzības pārvalde un Valsts policija.

**26.pants. Atbildība par sugām un biotopiem nodarīto kaitējumu**

Neatkarīgi no uzliktā administratīvā soda vai kriminālsoda vainīgais pilnībā kompensē sugām un biotopiem nodarīto kaitējumu, tajā skaitā atjauno sugas un biotopus to pamatstāvoklī, un atlīdzina zaudējumus par īpaši aizsargājamo sugu indivīdu un biotopu iznīcināšanu vai bojāšanu.

Likums stājas spēkā 2019.gada 1.janvārī.

Vides aizsardzības un

reģionālās attīstības ministrs K.Gerhards

Vīza: valsts sekretārs G.Puķītis